钦定古今图书集成/明伦汇编/官常典/第202卷 > 王𬘭
## 钦定古今图书集成/明伦汇编/官常典/第202卷 > 王𬘭

按《唐书》本传：“𬘭字方庆，以字显。其先自丹阳徙雍咸
阳。父弘直，为汉王元昌友，王好畋游，上书切谏，王稍
止，然益疏斥，终荆王友。方庆起家越王府参军，受司
马迁、班固二史于记室任希古，希古他迁就卒其业。
武后时，累迁广州都督。南海岁有昆仑舶市外区琛
琲，前都督路元叡冒取其货，舶酋不胜忿，杀之。方庆”
至，秋毫无所索。始，部中首领沓墨，民诣府诉，府曹素
相饷谢，未尝治。方庆约官属不得与交通，犯者痛论
以法，境内清畏。议者谓“治广未有如方庆者”，号第一，
下诏赐瑞锦杂彩，以著善政。转洛州长史，封石泉县
子。迁鸾台侍郎、同凤阁鸾台平章事，进凤阁侍郎。神
功初，清边道大总管武攸宜破契丹，凯还且献俘。内
史王及善以孝明帝忌月，请鼓吹备而不作。方庆曰：
“晋穆帝纳后，当康帝忌月，时以为疑。荀讷谓《礼》有忌
日，无忌月，自月而推，则忌时忌年，愈无理据，世用其
言。臣谓军方大凯，作乐无嫌。”诏可。武后幸玉泉祠，以
山道险，欲御腰舆。方庆奏：“昔张猛谏汉元帝乘船危
就桥，安帝乃从桥。今山阿危峭，邓道曲狭，比于楼船，
又复甚危，陛下奈何轻践畏涂哉！”后为罢行。方庆尝
以令期及大功丧未葬，不听朝贺，未除，弗豫享宴。比
群臣不遵，用颓紊教，谊不可长。有诏申责，内外畏之。
后尝就求羲之书，方庆奏：“十世从祖羲之书四十馀
番，太宗求之先臣悉上送。今所存惟一轴，并上十一
世祖导、十世祖洽、九世祖珣、八世祖昙首、七世祖僧
绰、六世祖仲宝、五世祖骞、高祖规、曾祖褒并九世从
伯祖献之”等，凡二十八人书共十篇。后御武成殿，遍
示群臣，诏中书舍人崔融序其代阀，号《宝章集》。复以
赐方庆，士人歆其宠。以老乞身，改麟台监修国史。中
宗复为皇太子，拜方庆检校左庶子。后欲季冬讲武，
有司不时办，遂用明年孟春。方庆曰：“按《月令》，孟冬天
子命将帅讲武，习射御角力。此乃三时务农，一时讲
武，安不忘危之道。孟春不可以称兵。兵，金也，金胜木。
方春木王而举金以害盛德，逆生气。孟春行冬令，则
水潦为败，雪霜大摰，首种不入。今孟春讲武，以阴政
犯阳气，害发生之德，臣恐水潦败物，霜雪损稼，夏麦
不登。愿陛下不违时令，前及孟冬，以顺天道。”手制褒
允。是岁，真拜左庶子，进封公，奉入同职事三品，兼侍
太子读书。方庆奏：“人臣于天子，未有斥太子名者。晋
山涛启事，称皇太子不名，孝敬为太子，更弘为崇；沛
王为太子，更贤为文。今东宫门殿，名多嫌触，请一改
之，以协旧典。”制可。长安二年卒，赠兖州都督，谥曰贞。
中宗复位，以东宫旧臣，赠吏部尚书。方庆博学，练朝
章，著书二百馀篇，尤精《三礼》。学者有所咨质，酬复渊
诣，故门人次为《杂礼》答问。家聚书多，不减秘府，图画
皆异本。方庆殁后，诸子不能业，随皆散亡。